ธปท.ชี้ปีนี้เงินทุนเคลื่อนย้ายผันผวนมากขึ้น
ธปท.เตือนนักลงทุนระมัดระวังภาวะเงินทุนเคลื่อนย้ายในปีนี้ผันผวนมากขึ้น ส่งผลกระทบต่อค่าเงินบาท แนะภาคธุรกิจเกี่ยวข้องซื้องป้องกันความเสี่ยงอัตราแลกเปลี่ยนมากขึ้น
1 ก.พ. 2554

ธปท.เตือนนักลงทุนระมัดระวังภาวะเงินทุนเคลื่อนย้ายในปีนี้ผันผวนมากขึ้น ส่งผลกระทบต่อค่าเงินบาท แนะภาคธุรกิจเกี่ยวข้องซื้องป้องกันความเสี่ยงอัตราแลกเปลี่ยนมากขึ้น
นางผ่องเพ็ญ เรืองวีรยุทธ์ ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) เปิดเผยว่า ช่วงนี้ต้องยอมรับว่าเงินทุนเคลื่อนย้ายผันผวนมากขึ้น คาดว่าน่าจะมีสาเหตุจากช่วงนี้ที่นักลงทุนไม่แน่นใจกับการลงทุน ไม่แน่ใจกับสถานการณ์ในประเทศอียิปต์ ด้านผลตอบแทนดอกเบี้ยตราสารหนี้ในสหรัฐก็ดีขึ้น ทำให้ช่วงนี้เห็นภาวการณ์ไหลเข้าออกเร็วของเงินทุน  ซึ่งในปี 2554 นี้น่าจะเห็นเงินทุนเข้าออกเร็วเช่นนี้ต่อไป ดังนั้นนักลงทุนที่เกี่ยวข้องกับอัตราแลกเปลี่ยนก็ควรมีการป้องกันความเสี่ยงให้มากขึ้น
ทั้งนี้ ในช่วงที่เงินทุนเคลื่อนย้ายเข้าออกเร็วธปท.เริ่มเห็นภาคธุรกิจมีการซื้อป้องกันความเสี่ยงอัตราแลกเปลี่ยนกันมากขึ้น ทั้งจากผู้นำเข้าและผู้ส่งออก แต่ในช่วงนี้ที่ค่าเงินบาทมีการอ่อนค่าลง เริ่มเห็นการซื้อป้องกันความเสี่ยงอัตราแลกเปลี่ยนเพิ่มขึ้น ไม่ว่าจากฝั่งส่งออกและนำเข้า  
“ในภาวะเช่นนี้ การดูแลค่าเงินบาทในช่วงเงินทุนเคลื่อนย้ายเร็ว ธปท.ยังคงยืนหลักการเดิม คือ ต้องดูให้เหมาะสมไม่มากไปน้อยไป ไม่ว่าเงินบาทจะแข็งหรืออ่อนค่า ซึ่งตอนนี้ค่าความผันผวนมากขึ้น ค่าเงินผันผวนมากขึ้น อย่างเงินบาทไทยที่มองระยะสั้นช่วง 1 วัน หรือ 1 สัปดาห์ก็เห็นความผันผวนเช่นกัน ซึ่งการดำเนินการดูแลนั้น ธปท.จะดูให้สอดคล้องกับสภาพคล่อง(Flow)ในช่วงนั้นๆ ไม่ให้ค่าเงินผันผวนเร็วเกินไปกว่าที่ธุรกิจจะรับได้ “ นางผ่องเพ็ญกล่าว
นางผ่องเพ็ญ เปิดเผยว่า ในส่วนของการลงทุนในตลาดพันธบัตร ในช่วงสัปดาห์ที่ 3 ของเดือนม.ค.ปีนี้พบว่านักลงทุนต่างชาติเลือกลงทุนในตลาดพันธบัตรลดลงกว่าช่วงที่ผ่านมาค่อนข้างมาก แม้ว่าจะเงินเข้ามาซื้อและขายออกเงินไหลออกบ่อยขึ้นในช่วงที่มีข่าวลือ แต่ถือว่าไหลออกจากตลาดพันธบัตรไม่มากนัก ประมาณ 800- 1,000 ล้านบาทเท่านั้น